সিরিয়ার জঙ্গিঘাঁটিতে ভয়াবহ হামলা আমেরিকার!

ওয়েব ডেস্ক : একদিকে চলছে রাশিয়া-ইউক্রেন সংঘর্ষ। অন্যদিকে এখনও থামার লক্ষণ নেই ইজরায়েল-হামাস যুদ্ধও। এর মাঝেই সিরিয়ায় (Syria) ইসলামিক স্টেট জঙ্গি (Terrorist) গোষ্ঠীর বিরুদ্ধে অভিযান শুরু করল আমেরিকা (America)। একের পর এক ভয়াবহ হামলা চালানো য়েছে বলে খবর। সম্প্রতি মার্কিন বাহিনীর উপর জঙ্গি হামলা হয়েছিল পামিরায়। সেখানে তিন জনের মৃত্যু হয়েছে। তার পরেই এমন আক্রমণ শুরু করেছে আমেরিকা।

এ নিয়ে পেন্টাগন প্রধান পিট হেগসেথ জানিয়েছেন, ‘গত ১৩ ডিসেম্বর মার্কিন বাহিনীর উপর হামলা চালিয়েছিল আইএসআইএস জঙ্গিরা। তার পাল্টা এবার তাদের পরিকাঠামো এবং অস্ত্র ব্যবস্থা ধ্বংস করার জন্য আক্রমণ শুরু করেছে।’ সঙ্গে তিনি লিখেছিলেন, ‘যদি তুমি আমেরিকানদের আক্রমণ করো বিশ্বের যেকোনও জায়গায়, তাহলে তোমার বাকি জীবন সংক্ষিপ্ত হয়ে যাবে। এটা জেনে রেখো আমেরিকা তোমাকে খুঁজে বের করবে এবং নির্মমভাবে হত্যা করবে।’ তিনি আরও লিখেছেন, আমরা আমাদের অনেক শত্রুকে এই হামলায় খতম করেছি। এই হামলা চলবে বলে জানিয়েছেন তিনি।

আরও খবর : আগুনে পুড়ে ছাই বাংলাদেশের অন্যতম সাংস্কৃতিক কেন্দ্র ছায়ানট

সিরিয়ায় আমেরিকানদের উপর হামলা নিয়ে নিজের সোশাল মিডিয়ায় মার্কিন প্রেসিডেন্ট ডোনাল্ড ট্রাম্প (Donald Trump) সম্প্রতি লিখেছিলেন, ‘আমরা আইএসের ঘাঁটি লক্ষ্য করে এই হামলা চালিয়েছি।’ সিরিয়ায় রাষ্ট্রপতি আহমেদ আল-শারার প্রতি সমর্থনের কথাও বলেছেন ট্রাম্প। তিনি দাবি করেছেন, আইএসের উপর হামলাকে সমর্থন করেছেন সিরিয়ার প্রেসিডেন্ট। সঙ্গে তিনি হুঁশিয়ারি দিয়ে লিখেছেন, তুমি যদি মার্কিন যুক্তরাষ্ট্রকে হামলার হুমকি দাও, তাহলে আরও বেশি করে আঘাত করা হবে।

জানা গিয়েছে, মধ্য সিরিয়ার ৭০টি জায়গায় হামলা চালানো হয়েছে। এই হামলার জন্য ব্যবহার করা হয়েছে এফ-১৫ ঈগল জেট, এ-১০ থান্ডারবোল্ট গ্রাউন্ড অ্যাটাক এয়ারক্রাফ্ট। সঙ্গে ব্যবহার করা হয়েছে এএইচ-৬৪ অ্যাপাচে হেলিকপ্টারও। সঙ্গে অন্যান্য অস্ত্র দিয়েও হামলা চালানো হয় বলে খবর।